**Skal du også have VEGA på væggen?***Med vores egen plakatkollektion hylder vi den funktionalistiske detaljerigdom, der findes i VEGA. Vi introducerer en ny version af vores supersælgende jubilæumsplakat fra 2016, der blev revet væk, og lancerer samtidig en helt ny interiørplakat til kollektionen.*

Det er ikke så få koncertgæster, der har lænet hovedet bagover og sukkende betragtet husets smukke lysekroner i Store VEGA, slået sig ned på de ikoniske orange stole med trætte koncertben eller mødt en fremmed under pendlernes skær i VEGAs barer. Disse VEGA-ikoner har det seneste års tid kunnet købes som plakater.   
  
Vi har nu udvidet vores plakatkollektion med en ny fortolkning af vores ikoniske lysekroner, VEGAs signatur arrangementer Digte & Lyd har fået sin helt egen plakat og et genoptryk af supersællert jubilæumsplakaten fra Store VEGA – i nye farver.

**Stykker med VEGA-ikoner**I forbindelse med VEGAs 20-års jubilæum i 2016 lancerede vi en række plakater, der satte grafisk fokus på husets mange særlige rum. Disse blev trykt i begrænset oplag på 50 stk. pr. plakat. Plakaterne blev et stort tilløbsstykke og udsolgt på ganske kort tid. Vi gentog derfor successen for at imødekomme den store efterspørgsel, der er på at få sit eget lille stykke VEGA med hjem.

**Ikonisk og gennemtænkt design**Det er dansk design i verdensklasse, man bliver mødt af når man går gennem dørene til VEGA, og netop det sætter den helt særlige stemning af VEGA. Arkitekten Vilhelm Lauritzen, der i 1956 tegnede og designede det tidligere Folkets Hus, var detaljens mester og havde den funktionalistiske stil for øje. Alt blev gennemtænkt og skulle have en funktion.

”VEGA er fyldt af ikoniske detaljer. Vi vil gerne give alle koncertgæster mulighed for at få et lille stykke af husets historie med hjem og har derfor skabt en udvidet plakatserie, der fortolker de smukke objekter og det univers, som man træder ind i, når man besøger huset,” fortæller VEGAs kommunikationschef Ditte Sig Kramer.

**Praktisk info**Plakaterne kan købes i Store VEGA og Lille VEGAs garderobe. Du behøver ikke at have billet for at kunne købe plakaterne, men du skal møde op i VEGAs åbningstid om aftenen. Interiørplakaterne koster 150 kr. stykket. Og du kan få et sæt med alle tre for 350 kr. Store VEGA, Digte & Lyd, Backstage og Lysekrone på lyseblå baggrund sælges for 150 kr. stykket.   
Plakaterne er trykt på lækkert 250 gram ikke-bleget papir i størrelse A2.